Beserakup ngemai penguntung, penegap
LEBUH macha manifesto Gabungan Parti Sarawak (GPS) ti dipansutka chalun-chalun GPS raban bansa Bidayuh, aku berasai amat temegah ati. Nama kebuah kini?. Aku empu pin enda tentu nemu ngerintaika iya enggau leka jaku ditu. Semina siti ke ulih disebut aku, raban madik kitai bansa Bidayuh ngembuan penyerakup ke tegap sereta manah. Ukai aku ngumbai kitai ke bansa bukai nadai. Tang mayuh bukti iya, raban bansa Bidayuh ngembuan penyerakup ke manah sereta tegap lebuh maya ngatur pengawa. Enda ibuh aku ngerintai ke ditu. Mulai ngagai manifesto sida iya, endang nyata bendar sida deka ngempung ketuai sida iya ngambika ngangkatka bansa sereta menua tauka sitak kunsil nengeri (DUN) sida iya. Maya ke diatu bisi lapan iti sitak DUN didiarika chalun ari raban bansa Bidayuh iya nya, DUN Opar (Billy anak Sujang), DUN Tasik Biru (Dato Henry Harry Jinep), DUN Serembu (Miro anak Simuh), DUN Mambong (Datuk Dr. Jerip anak Susil), DUN Tarat (Datuk Roland Sagah Wee Inn), DUN Tebedu (Dr. Simon Sinang @ Sinang anak Bada), DUN Kedup Maclaine Ben @ Martin Ben enggau DUN Bukit Semunja (John anak Illus). Terang bendar dalam manifesto nya raban sida minta semua chalun beserakup dikena nambah sereta ngenyampatka agi pemansang ba menua tu kelebih agi ba DUN ti diarika pengari rayat ari bansa Bidayuh. Pun penyerakup raban bansa Bidayuh enti nitihka manifesto nya, ulih diasaika ketegal; Atur ti nubuhka DBNA (1955) ti lalu nikika nama raban bansa nya, Nubuhka UNDUNG BIDAYUH (1997) dikena penyerakup dalam pengawa bepolitik enggau sosioekonomi. Ketegal nya raban bansa Bidayuh beserakup, dipebasaka enggau ditemu bansa bukai. Nya mega ke lalu ngasuh menua ti dipigai raban bansa Bidayuh terus maju sereta mansang enda tinggal ari menua bukai. Nyau deka selampur menua raban sida Bidayuh enti nitihka ripot udah ngasaika bekal ai enggau letrik. Sereta mayuh agi pemansang bukai ti udah sereta deka diasaika raban sida Bidayuh. Nya meh kebuah lebuh maya Sembang Politik enggau chalun GPS DUN Bukit Semunja, John Illus, iya enggau nyemetak bendar madahka sida iya meseti ngembuan penyerakup enti deka meda pemansang terus diasaika raban bansa sida Bidayuh. Anang limpang ari perintah GPS maya ke diatu, ku iya, laban semina perintah GPS ti ulih sereta udah tebukti ngemai pemansang ngagai menua tu. Lebuh meratika semua nya, utai ke baka tu tau bendar nyadika chuan sereta teladan ngagai bansa bukai. Beserakup sereta segulai sejalai, tau amat meri penguntung ngagai kitai. Laban ketegal nya kitai ‘besai munyi jaku’ sereta dipebasaka orang. Laban baka sema orang, batang macis enti siti senang dipatahka. Tang enti sekerubung tauka mayuh tentu pedis iya deka dipatahka kitai. 
See author's posts
